**Jedidiah "Jeddi" Hasan** (7. joulukuuta 1931 Turku – 21. joulukuuta 2003 Espoo) oli suomalainen lääkäri ja työterveyskysymyksiin erikoistunut Jyväskylän sekä Tampereen yliopistojen professori.

Hasan kirjoitti ylioppilaaksi vuonna 1950 ja valmistui lääkäriksi Helsingin yliopistosta vuonna 1959. Hän toimi Työterveyslaitoksen toksikologian ja säteilybiologian jaoksen johtajana vuosina 1960–1967, Jyväskylän yliopiston liikuntahygienian ja kansanterveyden professorina 1968–1975 sekä Tampereen yliopiston kansanterveystieteen professorina 1975–1994 erikoisalanaan työterveys. Lääketieteen ja kirurgian tohtoriksi hän väitteli Tampereen yliopistosta vuonna 1990.

Hasan halusi tuoda lääketieteeseen yhteiskunnallisen näkökulman, jossa huomioitaisiin myös sosiaalisten olojen vaikutus ihmisten terveyteen. Hänen johdollaan joukko Jyväskylän yliopiston tutkijoita toteutti 1970-luvun alussa uraauurtavan METELI-tutkimuksen, jossa tutkittiin poikkitieteellisesti Valmetin kolmen Jyväskylässä sijainneen metallitehtaan työntekijöiden terveyttä ja hyvinvointia sekä niihin vaikuttaneita tekijöitä kuten työoloja ja koulutusta. Tutkimuksessa oli mukana lääkäreitä, psykologeja, kasvatustieteilijöitä ja sosiologeja. Pyrkimyksenä oli osoittaa, että yhteiskuntaluokka vaikutti ihmisten keskimääräiseen terveyteen ja elinaikaan. Tieteellisistä ansioistaan huolimatta METELI-tutkimus joutui poliittisen debatin kohteeksi, koska Hasan ja eräät muut siinä mukana olleet tunnettiin kansandemokraatteina.

Hasan oli 1970-luvulla Suomen Kommunistisen Puolueen (SKP) Tampereen piirin sivistyneistöjaoston puheenjohtaja. Hän kieltäytyi vuonna 1969 vannomasta professuuriinsa liittynyttä virkavalaa, koska sanoi pitävänsä valan vannomista epärationaalisena ja taikauskoisena perinteenä sekä lakisääteistä virkavalan kaavaa "arkaistisena ja käsityssisällöltään epämääräisenä".

Mainostoimistojohtaja Ami Hasan oli Jeddi Hasanin poika.

Teoksia
-------

* *Elimistön ja ympäristön väliseen lämmönvaihduntaan liittyvistä huoneilman viihtyisyystekijöistä* (1968)
* *Huoltolaan toimitettujen miesalkoholistien fyysisen kuntoutumisen piirteitä neljän ensimmäisen viikon aikana* (1970)
* *Social class, disease and death: an essay in social medicine* (1988)
* *Hyppysellinen suolaa saunan jälkeen: valikoima Jeddi Hasanin kirjoituksia* (1995)

Lähteet
-------

1. 1 2 3  Juhani Kirjonen, Risto Telama, Eino Heikkinen: Työterveysprofessori oli lääketieteen toisinajattelija – Emeritusprofessori Jeddi Hasan Helsingin Sanomat 15.1.2004. Viitattu 12.9.2018.
2. ↑  Jeddi Hasan Amitys.com. Viitattu 12.9.2018.
3. ↑  Heikki Laurinolli: Metelin arvoinen työolotutkimus (Arkistoitu – Internet Archive) Aikalainen 30.9.2010. Viitattu 12.9.2018.
4. ↑  Heikki Mäki-Kulmala: Akvaario, valtameri ja kantapöytä – mietteitä Seppo Toiviaisesta (1944–2005) (alaviite 23) Suomen Karl Marx -seura. Viitattu 12.9.2018.
5. ↑  Professori kieltäytyi vannomasta virkavalaa (vain tilaajille) Helsingin Sanomat 14.2.1969, s. 14, HS Aikakone. Viitattu 12.9.2018.
6. ↑  Ami Hasan etsi seuraajaa ja oli turhautunut Suomeen: "Henkinen, kulttuurinen ja bisnesilmapiiri on ihan lamaantunut". (Kuolinuutinen, pohjautuu alun perin *Kauppalehti Optiossa* 24.10.2013 julkaistuun haastatteluun) *Kauppalehti*, 25.5.2021. Digilehti (maksullinen). Viitattu 16.6.2021.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)

 |

 |